Sofie Carsten Nielsen (RV), 2014-02-05:
Tak for spørgsmålet, og jeg skal også gerne svare på min forgængers vegne.
Vi er heldigvis fra samme parti og har samme holdning her.
Jeg vil gerne starte med at understrege, at EU-borgere og borgere fra EØS-lande jo altså udgør en lille andel af SU-modtagerne i Danmark.
I 2013 var der ca. 450.000 SU-modtagere, og heraf var godt 11.000 fra EUeller EØS-lande.
Det svarer altså til 2,5 pct.
Antallet af SU-modtagere er siden 2008 steget – og det er det jo, fordi der er flere i uddannelse – med 135.000, og heraf er 6.000 SU-modtagere fra EU- og EØS-lande.
Den udvikling, der så spørges til nu, er udviklingen i ét blandt flere kriterier, hvorefter EU- og EØS-borgere kan ligestilles med hensyn til dansk SU.
Og det er altså ikke den samlede udvikling i antallet af SU-modtagere fra EU- og EØS-lande.
Som spørgeren helt sikkert ved, afsagde EU-Domstolen jo dom i den her sag i februar 2013, den såkaldte L.N.-dom.
Dommen betyder, at EU- og EØS- borgere, der indrejser til Danmark med det hovedformål at studere, har ret til SU, hvis de samtidig har status som arbejdstagere.
Dommen blev jo drøftet i detaljer i forbindelse med forhandlingerne om en reform af SU-systemet sidste forår, også herunder at dommen medfører merudgifter, og at regeringen på de kommende finanslove derfor indarbejder et skøn på 200 mio. kr. efter skat og tilbageløb.
200 mio. kr. svarer til en stigning på cirka 5.500 helårsmodtagere af SU, og det svarer erfaringsmæssigt til ca. 2.000 nye støttemodtagere om året.
Den nu tidligere uddannelsesminister orienterede også SU-forligskredsen om status for udviklingen den 16. januar.
Som det fremgår af den status, er der som forventet sket en markant stigning i antallet af godkendte ansøgninger fra EU- og EØS-borgere, der ligestilles som vandrende arbejdstagere, og det er fra 256 til de her 2.631 her i 2013.
Den stigning omfatter også berostillede og genoptagne sager.
Nej, det gør det faktisk ikke, for nu kommer jeg til forklaringen.
Ansøgningerne kommer jo netop fra de her 2.565 borgere fra EU- og EØS-lande, men af dem har tre fjerdedele påbegyndt en uddannelse i Danmark tidligere end 2013.
Og merudgifterne ligger altså inden for de her 200 mio. kr., og udviklingen i 2013 – og nu er vi jo kun lige inde i 2014 – omfatter altså både studerende, der har påbegyndt en uddannelse før 2013, og ca. 600 nye studerende i 2013.
Så det er det omfang, vi taler om.
Det er jo, fordi dommen ligger der nu og derfor også har virkning tilbage.
På den baggrund er jeg sådan set helt enig med den tidligere uddannelsesminister – og det var det, spørgeren spurgte om – som udtaler, at der ikke på den baggrund på det foreliggende grundlag er tale om en problematisk og i al fald heller ikke overraskende tendens.
Vi følger selvfølgelig udviklingen tæt – det er jo det, spørgeren er optaget af – og hvis den afviger fra det forudsatte, men det gør den ikke på nuværende tidspunkt, fordi det er tilbagevirkende, vil vi orientere SU-forligskredsen.
Og til sidst vil jeg lige nævne, at jeg forventer, at den første af de aftalte årlige drøftelser vil være til sommer.
Jeg er klar over, at spørgeren og spørgerens parti jo lever af den her bekymring, så det er helt relevant, at spørgeren selvfølgelig vil tage det op, og det har jeg også respekt for.
Men som jeg blot lige forklarede, har tre fjerdedele, altså 1.950, ud af den her samlede stigning registreret uddannelsesaktivitet i Danmark før 2013.
Der er altså ikke nogen som helst grund til antage, at nogle af dem, hverken dem før eller dem siden, er kommet hertil, fordi man kan få SU, hvis man altså både er uddannelsesakkrediteret – altså er i stand til at gennemføre og er optaget på en uddannelse i Danmark – og samtidig har en arbejdsaktivitet på mellem 10 og 12 timer om ugen.
Som sagt er tallene jo ved at blive samlet ind fremadrettet.
Jeg har heller ingen grund til at tro, at det har noget at gøre med det SU-system, vi har.
Og så vil jeg bare ganske stilfærdigt understrege, at set fra min side – jeg repræsenterer Det Radikale Venstre, og det er jo også dokumenteret – er det samlet set en god forretning, at vi får udenlandske studerende til Danmark.
Det er jeg rigtig glad for.
Men det er noget, vi følger tæt, og ordføreren vil også blive orienteret løbende om udviklingen her.